TAPNO nasamay ti pannakikomunikasion, pannakitungtong, panangited iti mensahe ken panangawat iti mensahe, nasken nga adda dagitoy a ramen wenno kaadduan kadagitoy a ramen tapno magun-od ti napudpudno a kaipapanan ti komunikasion.
1) Addaan iti panggep ken nalawag a rason no apay a kasapulan ti panagsisinnukat iti mensahe wenno no apay a nasken a maisakab ti pannakikomunikasion.
Panggep, kunada man iti kastoy. Addaan iti nalawag a panggep iti pannakikomunikasion.
Serioso dayta a panggep tapno iti kasta magun-odan met laeng ti umiso ken kapkapnekan a feedback wenno sungbat.
No maminsan, mapasamak ti panagkinnomunikasion ti dua wenno ad-adu pay a tao iti inda panagsabat. Anansata, asalto a napasamak daytoy a panagsinnabat. Iti sibilisado a gimong, adda latta panangited iti respeto no di man naingayyeman a pannakikomunikasion, berbal man a kas iti "Hi!" "Hello!" with matching appear and kidday dagiti dadduma. Kasapulan ngarud ti naserioso a pannakikomunikasion iti daytoy a gundaway tapno maited ti mensahe a sipupuso a saan a nag-hello laeng iti aleng-aleng. Siempre no nangitedka iti respeto ken naingayyeman a "hello", daytay nagtaud iti puso ken maipakita ti nalawag a panggep, nga isu dayta ti respeto, nainggayyeman no di man nainkabsatan wenno nalablabes pay ngem kabsat a pannakikomunikasion.
2) Maitutop la unay ti maibagbaga kadagiti dumdumngeg wenno agbuybuya wenno dagiti addaan iti pakagaw-atan ti mensahe.
Daytay saan unay nga adayo a saan a maawatan ti umawat iti mensahe. Daytay kapkapnekan a kaadayo tapno daras a maibuksilan ti it-ited a mensahe.
No adayo daydiay maysa ket agpinpinukkawda lattan ngem dida met ngarud agkinnaawatan, siempre, awan ti mamaay dayta a wagas ti komunikasion.
3) Adda nakasagana a sungbat kadagiti lapped iti pannakitungtong
Siempre no serioso ti mangited iti mensahe, ilisina iti pannakalapped ti bagi wenno ti mismo a mensahe. Kas koma no palimed daytoy, siempre, iti amin a pamuspusan, idanonna met ti mensahe a sililimed ken awan iti makalapped kadayta.
Iti immuna, adu dagiti nainaganan a lapped, ket daytoy ti isapulan iti sungbat apaman a dumtengda. Kontra lapped. Ken nasken a maidanon dayta a mensahe iti wagas a maiparbeng ken umno a panagited tapno magun-odan met laeng iti umno a sungbat.
4) Nasken la unay a sibubukel ti mensahe ken umno a wagas ti panangidanon.
Tapno agtuloytuloy ti komunikasion. No saan a nalawag a maawatan, maputed dayta a komunikasion ket awan met laeng ti mamaayna. Kasla ti "hi" ken "hello" ti dua nga agdardaras a nagsinnabat a di man la naginnisem iti inda panagtinnimek.
Umno a wagas ti panangidanon. Daydiay saan a kas iti nadakamat iti ngato. Daytay addaan iti panawen a panangisawang iti mensahe ken panawen a mangilawlawag ken sumungbat ken umawat iti sungbat.
Umno a wagas. Saan met a nagubsang a panangited iti mensahe. Daytay awan ti pammutmuteng wenno negatibo nga intension no di laeng ti panagsinnukat iti kapanunotan tapno maaddaan iti impormasion a pagadawan iti pagkasapulan iti inaldaw-aldaw wenno iti positibo laeng a banag.
5) Nasken a nalawag daytoy, nalawag a maawatan ken mangngeg.
Isu met laeng ti nadakamattayo itay a nalawag a panangidanon iti mensahe ken nalawag met laeng panangawat iti mensahe.
6) Nasken nga iparang ti nangited iti mensahe ti kinaasinonana.
Karakterisasion. Wen, kanayon nga intay ibagbaga a maammuan ti kinaasino, ugali, tabas ti maysa a tao, babaen ti panagsasao ken panagpampanunotna. Daydiay laengen inna panagsao, no naalumamay ti panagsungsungbat ti tao, ammomon a nadayaw daytoy ken nalabit, addaan iti umno a tarabay iti naimbag a sursuro.
7) Nasken a napudno ket addaan iti kabukbukodan a kapanunotan ken keddeng no apay ken kasano a takderanna ti mensahe
Wen met a. Nasken a matakderan ti ited a mensahe. Ta amangan no damagen ti nangitedan iti mensahe ti detalye ket awan met gayam ti ammom maipapan iti dayta a banag, pagtinnaganna, maputed dayta a komunikasion. Kas pagarigan, aw-awisem nga inkay agbakasion sadiay Christmas Island. No damagenna no sadino dayta a lugar, ammom ti ibagbagam ken kabisadom no kasano a mapankayo ken kasano nga agawidkayo, ken ti aglawlaw dayta nga isla a sakup ti Australia iti asideg ti isla ti Java.
8) Maitutop nga ibagbaga iti katungtongtong – umno a balikas, dialekto wenno lengguahe.
Balikas. No daydiay imbagam ket sungbatanna iti sabali wenno out of topic, samonto ipilit ti topiko a dina met kayat a topiko, awanen ti nagmamaayan ti komunikasion, awanen ti serbina.
Lengguahe wenno dialekto. No sika nga Ilokano ket kasaom iti Iluko ni Waray a di makaawat ken di makasao iti Iluko, awan ti mamaayna a komonikasion dayta.
(Adda tuloyna)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn